

VLADA REPUBLIKE HRVATSKE

Zagreb, 28. srpnja 2022.

|  |  |
| --- | --- |
| **Predlagatelj:** | Ministarstvo mora, prometa i infrastrukture |
| **Predmet:** | Prijedlog Odluke o načinu snošenja manjka prihoda u 2021. godini te raspolaganju ukupnim viškom prihoda nad rashodima Hrvatskog hidrografskog instituta u 2022. godini |

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

**Prijedlog**

**VLADA REPUBLIKE HRVATSKE**

Na temelju članka 37. Zakona o hidrografskoj djelatnosti („Narodne novine“, br. 68/98, 110/98 – ispravak, 163/03, 71/14) i članka 55. stavka 1. Zakona o proračunu („Narodne novine“, br. 144/21), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_\_\_\_\_ 2022. godine donijela

**ODLUKU**

**o načinu snošenja manjka prihoda u 2021. godini te raspolaganju ukupnim viškom**

**prihoda nad rashodima Hrvatskog hidrografskog instituta u 2022. godini**

**I.**

Utvrđuje se manjak prihoda nad rashodima Hrvatskog hidrografskog instituta ostvaren u 2021. godini, u iznosu od 1.065.145,95 kune.

Utvrđuje se ukupan višak prihoda nad rashodima Hrvatskog hidrografskog instituta u iznosu od 7.214.777,29 kuna, što predstavlja razliku između prenesenog viška prihoda iz 2020. i ranijih godina u ukupnom iznosu od 8.279.923,24 kuna i manjka iz stavka 1. ove točke.

Manjak prihoda iz stavka 1. ove točke snosi se iz sredstava prenesenog viška prihoda iz 2020. i ranijih godina.

**II.**

Višak prihoda nad rashodima iz točke I. ove Odluke, u ukupnom iznosu od 7.214.777,29 kuna daje se na raspolaganje Hrvatskom hidrografskom institutu na način da je:

* 4.554.777,29 kuna prihoda namijenjeno za materijalne rashode poslovanja – nastavak sustavne hidrografske izmjere akvatorija Srednjeg i Južnog Jadrana približne površine 350 km²
* 2.660.000,00 kuna prihoda namijenjeno za nastavak nabave nefinancijske imovine potrebne za uspostavu Hidrografskog informacijskog sustava (HIS).

**III.**

Obvezuje se Hrvatski hidrografski institut da izvrši raspodjelu viška prihoda nad rashodima u 2022. godini na način utvrđen u točki II. ove Odluke.

**IV.**

Ova Odluka stupa na snagu danom donošenja.

**PREDSJEDNIK VLADE**

**mr.sc. Andrej Plenković**

Klasa:

Urbroj:

Zagreb, \_\_\_\_\_\_\_\_\_\_\_\_\_\_ 2022. godine

**Obrazloženje**

Hrvatski hidrografski institut je javna ustanova osnovana u svrhu obavljanja hidrografske djelatnosti od interesa za Republiku Hrvatsku u skladu s odredbama Pomorskog zakonika (NN 181/04, 76/07, 146/08, 61/11, 56/13, 26/15, 17/19) i Zakona o hidrografskoj djelatnosti (NN 68/98, 110/98, 163/03, 71/14) s ciljem obavljanja poslova vezanih za sigurnost plovidbe u području hidrografske djelatnosti.

Člankom 37. Zakona o hidrografskoj djelatnosti (NN 68/98, 110/98, 163/03, 71/14) propisano je da ukoliko u obavljanju svoje djelatnosti Hrvatski hidrografski institut ostvari višak ili manjak prihoda nad rashodima, odluku o raspolaganju viškom, kao i način snošenja manjka nastalog u poslovanju Instituta donosi Vlada Republike Hrvatske na prijedlog Upravnog vijeća.

Člankom 55. stavkom 1. Zakona o proračunu (NN 144/21) propisano je da sredstva vlastitih prihoda koja nisu iskorištena u prethodnoj godini, prenose se u tekuću proračunsku godinu.

Odlukom Upravnog vijeća Hrvatskog hidrografskog instituta o raspodjeli viška prihoda i primitaka nad rashodima za 2021. godinu donesenoj na sjednici održanoj 29. ožujka 2022. godine, predlaže se način snošenja manjka prihoda u 2021. godini te raspolaganje ukupnim viškom prihoda nad rashodima Hrvatskog hidrografskog instituta u 2022. godini, sukladno članku 37. Zakona o hidrografskoj djelatnosti (NN 68/98, 110/98, 163/03, 71/14) i članku 55. stavku 1. Zakona o proračunu (NN 144/21).

Hrvatski hidrografski institut u 2021. godini kao rezultat obavljanja poslova na tržištu i u tržišnim uvjetima ostvario je manjak prihoda i primitaka u iznosu od 1.065.145,95 kuna. Iznos od 1.065.145,95 kuna prema proračunskom računovodstvu predstavlja manjak prihoda nad rashodima u 2021. godini kao razlika između ukupnih vlastitih prihoda ostvarenih u 2021. godini u iznosu od 7.097.143,40 kuna i ukupnih rashoda vlastitih prihoda u 2021. godini u iznosu od 8.162.289,35 kuna.

Vlada Republike Hrvatske donijela je na sjednici održanoj 11. studenoga 2021. godine Odluku o raspolaganju viškom prihoda nad rashodima Hrvatskog hidrografskog instituta u 2021. godini, a koji je ostvaren u 2020. godini i prenesenim viškom prihoda iz 2019. i ranijih godina, u ukupnom iznosu od 8.279.923,24 kuna. Sredstva su raspoređena u iznosu 4.570.923,24 kune za financiranje materijalnih rashoda poslovanja – nastavak sustavne hidrografske izmjere akvatorija Srednjeg i Južnog Jadrana približne površine 380 km² i u iznosu od 3.709.000,00 kuna namijenjenom nabavi nefinancijske imovine potrebne za uspostavu Hidrografskog informacijskog sustava (HIS). U odnosu na sredstva koja je Vlada Republike Hrvatske dala na raspolaganje Hrvatskom hidrografskom institutu temeljem Odluke o raspolaganju viškom prihoda nad rashodima Hrvatskog hidrografskog instituta u 2021. godini, Hrvatski hidrografski institut u 2021. godini stvarno je utrošio sredstva u iznosu od 6.011.571,65 kuna, od čega 3.436.451,00 kuna na materijalne rashode poslovanja – hidrografsku izmjeru, a 2.575.120,65 kuna za nabavu nefinancijske imovine potrebne za uspostavu Hidrografskog informacijskog sustava (HIS).

Višak prihoda nad rashodima u iznosu od 7.214.777,29 kuna daje se na raspolaganje Hrvatskom hidrografskom institutu na način kako je to utvrđeno točkom II. ove Odluke.

Ova Odluka nema fiskalni učinak na Državni proračun Republike Hrvatske.